ভারতী ঘোষ মামলায় ফের নতুন মোড়। ‘পক্ষ’ বদলানোর পর ওই মামলায় সিআইডি’র দুই সাক্ষীর বিরুদ্ধে মামলা রুজু করল পুলিশ।
পুলিশ সূত্রের খবর, অবসরপ্রাপ্ত আইপিএস অফিসার ভারতীর দেহরক্ষী সুজিত মণ্ডল-সহ তিন ব্যক্তির বিরুদ্ধে অভিযোগ দায়ের হয়েছে পশ্চিম মেদিনীপুরের দাসপুর থানায়। সুজিত ছাড়া অভিযুক্ত অন্য দু’জন হলেন দিলীপ গুছাইত এবং তরুণ দাস। তাৎপর্যপূর্ণ বিষয় হল, ভারতী-মামলায় সিআইডি’র অন্যতম সাক্ষী দিলীপ এবং তরুণ।
অভিযোগটি দায়ের করেছেন ভারতী-মামলার এক সাক্ষী পশ্চিম মেদিনীপুরের বাসিন্দা জয়ন্ত মাইতি। ওই তিনজনের বিরুদ্ধে অভিযোগ, গত ১২ জুলাই তাঁরা মুম্বইয়ে জয়ন্তর দাদা মানসের সোনার দোকানে গিয়ে তাঁকে হুমকি দিয়েছেন।
উল্লেখ্য, ভারতীর বিরুদ্ধে ঘাটাল আদালতে গোপন জবানবন্দি দিয়েছিলেন তরুণ। যে নথিকে ওই পুলিশকর্তার বিরুদ্ধে অন্যতম হাতিয়ার হিসাবে ব্যবহার করেছিল সিআইডি। কিন্তু ওই জবানবন্দি বাতিলের দাবি জানিয়ে সম্প্রতি কলকাতা হাইকোর্টে আর্জি জানিয়েছেন তরুণ। তাঁর অভিযোগ, গোপন জবানবন্দি দেওয়ার জন্য তাঁর উপর চাপ তৈরি করেছিলেন তদন্তকারীরা। 
আর দিলীপ মুম্বই পুলিশের লোকমান্য তিলক থানায় সম্প্রতি একটি লিখিত অভিযোগ করেছেন। ভারতীর বিরুদ্ধে সোনা-লুঠের মামলা যে সমস্ত নথির ভিত্তিতে দায়ের হয়েছিল, সেগুলি নিয়েই প্রশ্ন তুলেছেন তিনি। সম্প্রতি সুপ্রিম কোর্টেও ওই বিষয়ে একটি মামলা দায়ের করেছেন দিলীপ। এরপরই দিলীপ এবং তরুণের বিরুদ্ধে পুলিশে অভিযোগ দায়ের হওয়ায় গোটা মামলাটি ভিন্ন মাত্রা পেয়েছে বলে মনে করছেন আইনজীবীদের একাংশ। 
পুলিশ সূত্রের খবর, গত ৩০ জুলাই দাসপুর থানায় অভিযোগ দায়ের করেছেন জয়ন্ত। তাঁর দাবি, গত ১২ জুলাই মুম্বইয়ে কালবাদেবী রোডে তাঁর দাদা মানসের (ভারতী মামলার আরও এক সাক্ষী) সোনার দোকানে গিয়েছিলেন সুজিত, দিলীপ এবং তরুণ।  সেখানেই তাঁরা হুমকি দেন বলে অভিযোগ। 
ভারতীর আইনজীবী পিনাকী ভট্টাচার্যের প্রশ্ন, ‘‘যদি মুম্বইয়ে হুমকি দেওয়া হয় তবে সেখানকার কোনও থানায় অভিযোগ দায়ের না করে দাসপুর থানায় মামলা দায়ের কেন হল।’’ তিনি এ-ও দাবি করেন, ‘‘তরুণ এবং দিলীপের উপর চাপ তৈরি করতে চাইছে তদন্তকারী সংস্থা। যাঁদের হাতিয়ার করে ভারতীকে ফাঁসানোর চেষ্টা হয়েছিল, তাঁরাই এখন সিআইডি’র বিড়ম্বনার কারণ।’’